ועדת הפנים ואיכות הסביבה, כנסת 15, פרוטוקול מספר 240, 2001-03-27 09:30

דוד אזולאי: אני פותח את הדיון בעניין האירועים האחרונים בוועדת אור, כשהנושא הוא הגנה על שוטרים בוועדת אור, הוועדה לבדיקת האירועים במגזר הערבי.

דוד אזולאי: רבותי, אנחנו קיימנו דיון בוועדת הפנים ב-21 בפברואר 2001.

דוד אזולאי: במסגרת אותו דיון סוער שהיה כאן, שחלק מהנוכחים פה השתתפו גם בדיון הקודם, ביקשנו אז להתריע על ההתפרעות בין כותלי בית המשפט באירוע הקודם, אני מתכוון.

דוד אזולאי: הדיון התקיים, כפי שאמרתי, בהשתתפות הפרקליטות, המשטרה, הנהלת בתי המשפט, ובסופו של הדיון התקבלו כאן החלטות.

דוד אזולאי: אני אקריא את ההחלטות, חלק לפחות, שהוא כל כך רלוונטי.

דוד אזולאי: יכול להיות שאם הדברים האלה היו מיושמים, היינו חוסכים מעם ישראל את המראות הקשים שראינו בהתפרעות האחרונה בוועדת אור.

דוד אזולאי: אחת ההחלטות היתה: הוועדה פונה ומבקשת להגביר את מערך האבטחה במהלך דיוני ועדת החקירה.

דוד אזולאי: הוועדה מצטרפת לבקשת המשטרה לקיים את הדיון באופן שלא יהווה סיכון במסירת עדות השוטרים.

דוד אזולאי: ועדת הפנים פונה ומבקשת שהוועדה תשתמש בסמכותה לפי סעיף 18 לחוק ועדות חקירה התשכ"ט-1988 ותקיים את הדיונים באופן כזה שיובטח באופן מקסימלי שלומם של העדים.

דוד אזולאי: לצערי הרב, אני חייב לציין, ששום דבר מההחלטות האלה לא יושמו.

דוד אזולאי: אם הדברים הללו היו מיושמים, סביר להניח שהדברים לא היו מגיעים למה שראינו.

דוד אזולאי: אני גם מפנה שאלה למשטרה ומבקש לדעת: אילו צעדים נקטה המשטרה לאחר האירועים הקודמים?

דוד אזולאי: ואילו צעדים נקטה המשטרה לאחר האירוע האחרון?

דוד אזולאי: אותה שאלה אני מפנה גם כלפי הנהלת בתי המשפט: האם הנהלת בתי המשפט הגישה תלונה כנגד המתפרעים בפעם הקודמת או לא הוגשה תלונה?

דוד אזולאי: יחד עם זה אני שואל בקול רם: האם ייתכן שמערכת המשפט לא מקבלת את המלצות ועדת הפנים, כשאנחנו יושבים כאן, מקבלים החלטות, מבקשים להמליץ עליהן ושום דבר לא קורה?

דוד אזולאי: הכלבים נובחים והשיירה עוברת.

דוד אזולאי: כך זה נראה.

דוד אזולאי: אני בטוח שאם היו נוקטים בצעדים אלו, המראות האלה לא היו חוזרים.

דוד אזולאי: שימו לב להסלמה.

דוד אזולאי: בפעם הראשונה היתה התפרעות וכמעט מכות.

דוד אזולאי: בפעם השנייה, אגרוף כאשר הקצין נשלח לבית החולים ונותח באפו.

דוד אזולאי: רבותי, אם נמשיך בדרך הזאת, אני לא יודע לאן נגיע בפעם הבאה.

דוד אזולאי: אמנם שמעתי את הנהלת בתי המשפט שהודיעו על כמה צעדים, וצר לי להגיד, אני לא מאמין עד שאני לא אראה ולא אשמע ואקבל דיווח מפורט.

דוד אזולאי: אני לא מוכן ואני לא אתן את ידי לכך שהשוטרים יסתכנו פעמיים.

דוד אזולאי: פעם אחת בפתיחת צירים לאזרחי מדינת ישראל, ופעם שנייה במסירת עדותם בתוך כותלי בית המשפט, שאמור להיות היכל הצדק ושם הם צריכים להיות מוגנים.

דוד אזולאי: ראינו את זה, הם לא היו מוגנים.

דוד אזולאי: יתרה מכך, הדבר שקומם אותי מכל, מיד עם פרוץ האירועים, הדבר הראשון ששומרי בית המשפט עשו הוא לפנות את השופטים.

דוד אזולאי: זה חשוב, אבל את השוטר פינו רק לאחר מכן ולא לפני כן.

דוד אזולאי: אני חושב שהמצב הזה לא יכול להימשך.

דוד אזולאי: אני מציע לוועדת החקירה ולממשלת ישראל לשקול מחדש את המשך העדות.

דוד אזולאי: קיבלתי מכתבים משוטרים שמסרו עדות, חלק מהמכתבים נמצאים פה.

דוד אזולאי: הם מודיעים שהם נמצאים תחת איומים.

דוד אזולאי: אני שואל: האם מותר לנו להפקיר דמם של שוטרים שבסך הכל רצו שכולנו ניסע בצורה בטוחה בכבישי ארץ ישראל?

דוד אזולאי: אני רוצה לשמוע, קודם כל, מהמשטרה מה היא עשתה בפעם הקודמת לאחר האירועים האחרונים, מה היא עשתה בפעם הזאת לאחר האירוע הזה.

דוד אזולאי: אני מבקש לשמוע את הדברים גם מהנהלת בתי המשפט.

דוד אזולאי: חבר-הכנסת נסים זאב, בבקשה.

נסים זאב: אדוני היושב-ראש, אני חושב שנושא הדיון לא צריך להיות איך ממשיכים את הדיון אלא איך להפסיק את הדיון.

נסים זאב: אני חושב שזוהי חרפה למדינת ישראל.

נסים זאב: אנחנו צריכים לזכור שערביי ארץ ישראל החליטו להתקומם נגד מדינת ישראל, להיות שותפים עם האויב ולהתחיל באינתיפיאדה, זו היתה המטרה.

נסים זאב: לדעתי, נושא הדיון חייב להיות על המהות ולא איך להמשיך את הדיונים, אם בדלתיים סגורות או לא בדלתיים סגורות, אם כן לתת הגנה או לא לתת הגנה.

נסים זאב: הנושא הוא לא הגנתי כרגע.

נסים זאב: הבעיה המרכזית שלנו היא איך אנחנו מפקירים את משטרת ישראל, שעשתה את עבודתה נאמנה וכרגע השוטרים עומדים למשפט.

נסים זאב: צריך לזכור שראש הממשלה הקודם נתן שוחד לערביי ישראל בתחילת האינתיפאדה, נתן להם פרס של 4 מיליארד שקלים כדי לפצות אותם.

נסים זאב: הוא רצה למצוא חן בעיניהם בנושא ועדת אור.

נסים זאב: אני חושב שהנושא הזה לא יכול לעבור לסדר-היום אחרי החלטה של ועדת הפנים, שצריכה לדעתי לקבל החלטה להפסיק לאלתר את החקירה כנגד שוטרי ישראל ולהביא את זה לדיון במליאת הכנסת.

נסים זאב: אני בטוח שיש לנו רוב גדול ונוכל לקבל החלטה להפסקת החקירה נגד שוטרי ישראל.

נסים זאב: דבר נוסף, צריך לזכור שזוהי החלטה בלעדית של ראש הממשלה, שלא קיבלה את הגיבוי של הכנסת.

נסים זאב: אני חושב שזה כן מחייב גיבוי של הכנסת.

נסים זאב: אנחנו לא יכולים להמשיך להתבזות ולקבל שטנה.

נסים זאב: מערכת ההסברה שלנו כל כך לקויה, שכל הזמן אנחנו צריכים לעמוד במגננה, כל הזמן אנחנו צריכים להסביר את עצמנו למה היינו צריכים להגן על עצמנו.

נסים זאב: שכחנו מה שנעשה במדינת ישראל?

נסים זאב: שרפו תחנות דלק, עקרו תמרורים, הרגו אזרח, פצעו שוטרים.

נסים זאב: הנושא בא כתגובה ולא כיוזמה של משטרת ישראל.

נסים זאב: זה לדעתי היה מחוייב מכורח המציאות הקשה שאנחנו בעידן של מלחמה.

נסים זאב: בעידן של מלחמה אי-אפשר לעמוד מנגד.

דוד אזולאי: תודה רבה לחבר-הכנסת נסים זאב.

דוד אזולאי: חבר-הכנסת מיכאל קליינר, בבקשה.

דוד אזולאי: אני מבקש לדבר בקצרה כי לי חשוב לשמוע את אותם אנשים שלא יישמו את החלטות הוועדה.

דוד אזולאי: זה יותר חשוב לנו.

מיכאל קליינר: אני מסכים להצעה לסדר.

מיכאל קליינר: אני חושב שהדיון צריך להיות אחר.

מיכאל קליינר: אני חושב שהוועדה הזאת הוקמה בחטא.

מיכאל קליינר: ועדת המעקב שביקשה, דרשה, לחצה לקבל את ועדת החקירה הזאת, לא עשתה זאת כי היא רצתה להגיע לחקר האמת, אלא כי היא רצתה להגיע לתוצאה מסויימת.

מיכאל קליינר: כל אחד יודע, כולל ועדת אור, שאם חס ושלום ועדת אור לא תגיע לתוצאה שוועדת המעקב בדיוק מצפה לה, וכאן שמענו מחברי הכנסת, הרי הם יודעים כבר מה התוצאות, ואם התוצאות יהיו אחרות מאלה שהם יודעים , המהומות שקרו באוקטובר יחווירו לעומת מה שיקרה אחרי החלטת ועדת אור אם היא לא תהיה בדיוק מה שוועדת המעקב רוצה.

מיכאל קליינר: אבל אז כבר לא תהיה לנו אולי משטרת ישראל, שיהיו לה היכולות לבלום את המרד הזה באיבו.

מיכאל קליינר: אי-אפשר להתעלם מהעובדה שהמרד הזה פרץ במקביל למרד בשטחים.

מיכאל קליינר: אני חושב שהעובדה שהיתה מוכנות במשטרת ישראל, בייחוד במחוז הצפון, גרמה לזה שבמקום מאות הרוגים פלשתינים ועשרות הרוגים יהודים, היו לנו 13 הרוגים ערבים פלשתינים בעלי אזרחות ישראלית והרוג יהודי אחד.

מיכאל קליינר: התגובה הנמרצת הזאת קטעה את האינתיפאדה באיבה.

מיכאל קליינר: מה שקורה בוועדת החקירה הוא לא תהליך משפטי.

מיכאל קליינר: העדים הערבים הופיעו בגלוי אחרי תיאום עדויות על ידי ארגון שנקרא "עדאלה", דבר שהוא אנטי משפטי בעליל.

מיכאל קליינר: אין אף עורך-דין פלילי שחוקר את אותם עדים, שעדויותיהם תואמו, חקירת שתי וערב כדי לפצח את השקרים.

מיכאל קליינר: אחר-כך על סמך העדויות האלה, הבלתי מפוצחות והבלתי נחקרות שתי וערב, הולכים לבית המשפט העליון ומנסים לנהל לנו את משטרת ישראל.

מיכאל קליינר: כלומר, בעצם מה שקורה בוועדת החקירה, ושתי התקריות הוכיחו זאת, זה המשך האינתיפאדה בדרכים אחרות בתוך בית המשפט.

מיכאל קליינר: ראינו את זה בוועדת הפנים בישיבה הקודמת.

מיכאל קליינר: הרי זו אסקלציה.

מיכאל קליינר: פעם ראשונה הסתערו על שוטר.

מיכאל קליינר: למרות הדרישה שלנו לא היתה תגובה.

מיכאל קליינר: אז הפעם הרביצו לשוטר.

מיכאל קליינר: למה מחכים, שבפעם הבאה ישברו לו ידיים ורגליים כמו שהציע חבר-הכנסת דהאמשה, שאולי חס ושלום מישהו יתקע לשוטר כדור בראש ויגידו שזו גאולת דם?

מיכאל קליינר: אני חושב שהקריאה שלנו היום צריכה להיות ברורה וחד-משמעית, להפסיק את הפארסה הזאת.

מיכאל קליינר: כל אחד יודע שהוועדה הזאת קמה משיקולים פוליטיים.

מיכאל קליינר: מישהו רצה לגרד את הקולות של ערביי ישראל.

מיכאל קליינר: הרי בתחילה ראש הממשלה לשעבר אהוד ברק התנגד.

מיכאל קליינר: עכשיו הוא הסכים מטעמים פוליטיים.

מיכאל קליינר: הממשלה החדשה צריכה להפסיק את עבודתה של הוועדה הזאת.

מיכאל קליינר: היא לא משרתת שום דבר.

מיכאל קליינר: היא יכולה רק להוביל אותנו להתדרדרות ולאסון.

דוד אזולאי: תודה רבה.

דוד אזולאי: חברת-הכנסת מרינה סולודקין, בבקשה.

מרינה סולודקין: חבר-הכנסת מיכאל קליינר, אני רוצה לומר שאני לא מסכימה אתך.

מרינה סולודקין: להפסיק את השימועים בוועדת החקירה זה דבר לא נכון בגלל שקרה אסון.

מרינה סולודקין: 13 אזרחי מדינת ישראל, גם ערבים, גם יהודי אחד נהרגו.

מרינה סולודקין: מה שקורה בוועדת החקירה זה אומר שהנוהלים לא ברורים ולא תקינים.

מיכאל קליינר: אני לא מקבל את ההקבלה הזאת.

מיכאל קליינר: היהודי נהרג כשזרקו עליו לבנה מג'סר א-זרקא.

מיכאל קליינר: הערבים נהרגו על ידי שוטרים כי הם צעקו: מוות ליהודים.

מיכאל קליינר: איך אפשר להשוות?

מיכאל קליינר: אי-אפשר להשוות.

מרינה סולודקין: אני חושבת שקרה אסון במדינת ישראל.

מרינה סולודקין: חלק מהאזרחים נהרגו, אפילו בנסיבות שהיו.

מרינה סולודקין: זה דבר לא נכון ולא תקין ויש אשמה של המשטרה וקודם כל יש אשמה - - -

מיכאל קליינר: איך את יודעת?

מיכאל קליינר: מה זה יש אשמה של המשטרה?

נסים זאב: את יודעת שזו אשמה של המשטרה?

נסים זאב: הלא היה פה שוחד בחירות.

נסים זאב: כל ועדת החקירה הזאת זה שוחד בחירות.

מרינה סולודקין: אני רואה את זה כטעות של שר המשטרה דאז וגם של מפכ"ל המשטרה דאז.

מרינה סולודקין: אני לא רוצה להטיל אשמה על אלה שהיו בשטח.

מרינה סולודקין: אלה שירתו, אלה קיבלו הוראות מה ואיך לעשות.

מרינה סולודקין: בוועדת החקירה עכשיו שומעים וחוקרים ומנתחים מה קרה.

מרינה סולודקין: להפסיק את עבודת הוועדה זה לא הגיוני, אבל בראש ובראשונה אנחנו צריכים להגן על עדים.

מרינה סולודקין: השתתפתי בישיבה הקודמת של ועדת הפנים וכל המסקנות של הוועדה ויושב-ראש הוועדה היו נכונות, אבל לא לקחו את נייר העמדה הזאת, והם שילמו עבור זה.

נסים זאב: אף אחד לא התנגד לוועדת בדיקה.

דוד אזולאי: אני רוצה להבהיר לחברי הכנסת.

דוד אזולאי: הכותרת של הדיון הקודם היתה להבטיח את שלומם של מוסרי העדות, והחלטנו על ההמלצות האלה.

דוד אזולאי: יצאתי מתוך נקודת הנחה שמערכת, שאמורה לאכוף את החוק במדינת ישראל, היא הראשונה לשמש דוגמה.

דוד אזולאי: לצערי הרב, הדבר הזה לא קרה.

דוד אזולאי: זה מה שצריך להדליק אצלנו נורה אדומה.

דוד אזולאי: אנחנו, חברי הכנסת, יושבים ומדברים ואומרים את שלנו, ושום דבר לא קורה.

דוד אזולאי: אמרתי קודם, הכלבים נובחים והשיירה עוברת.

דוד אזולאי: זאת השאלה שעומדת על הפרק.

דוד אזולאי: אני מבקש לדעת, האם מערכת המשפט בדקה את עצמה?

דוד אזולאי: האם המשטרה עשתה איזושהי פעולה או ששום דבר לא קרה.

דוד אזולאי: היה דיון סוער בוועדת הפנים, אז מה?

דוד אזולאי: חברי הכנסת קיימו דיון, מה קרה?

דוד אזולאי: לא קרה כלום.

דוד אזולאי: אי-אפשר להמשיך הלאה כאילו לא קרה דבר.

דוד אזולאי: זה הדבר שאותנו, חברי הכנסת, צריך להטריד.

דוד אזולאי: רשות הדיבור לנציג המשטרה.

תנ"צ מרדכי נחמני: ראשית, אני מודה לוועדה על הרצון לשמור על ביטחונם האישי של השוטרים בעת מסירת עדותם בוועדת אור.

תנ"צ מרדכי נחמני: אני רוצה לציין שלמשטרה אין אחריות בנושא הביטחון בתוך אולם בית המשפט.

תנ"צ מרדכי נחמני: כלומר, האחריות בתוך תחום כותלי בית המשפט, בתוך תחום המקום שבו מתנהלת הוועדה היא לא שלנו.

דוד אזולאי: מה זאת אומרת?

דוד אזולאי: כלומר, מחר יש התפרעות בתוך כותלי בית המשפט, לכם אין סמכות לפעול?

תנ"צ מרדכי נחמני: נכון, האחריות היא של הנהלת בית המשפט.

תנ"צ מרדכי נחמני: על פי דרישה שלהם אנחנו נכנסים ומסייעים להם בעת הצורך, כשזה חוצה איזשהם גבולות.

דוד אזולאי: מה הנהלת בית המשפט צריכה לעשות כדי שאתם תתערבו?

תנ"צ מרדכי נחמני: כשמתרחש אירוע חריג והם זקוקים לעזרה, אנחנו נכנסים ומסייעים להם.

תנ"צ מרדכי נחמני: אבל יש בינינו מערכת יחסים של תיאום טובה וכבר אחרי האירוע הראשון היה מפגש, הוחלט להקים מחיצה והוקמה מחיצה.

תנ"צ מרדכי נחמני: הוגבל מספר מקומות הישיבה.

תנ"צ מרדכי נחמני: הוצאו 30 מקומות ישיבה כדי להקטין את מספר האנשים שיכולים להתפרע שם ונוספו עוד מאבטחים.

דוד אזולאי: אתם ראיתם את הכל ואישרתם את זה?

תנ"צ מרדכי נחמני: כן, אחרי האירוע הראשון.

תנ"צ מרדכי נחמני: לגבי האירוע השני, היתה תקלה שאני מניח שהנהלת בתי המשפט עלו עליה.

תנ"צ מרדכי נחמני: כלומר, גם שמענו בתקשורת וגם בשיחות שלנו איתם, הם הפיקו את הלקחים מהעניין הזה.

תנ"צ מרדכי נחמני: עוד לא סיכמנו סופית מה הולכים לעשות בהמשך עבודת הוועדה.

תנ"צ מרדכי נחמני: אם כי עלו הצעות, אבל זה תלוי בוועדה עצמה.

תנ"צ מרדכי נחמני: היא סוברנית להחליט אם לקבל או לא לקבל אותן ואיך לקיים את הדיונים.

נסים זאב: זה נכון שיש החלטה לא להמשיך את הדיונים עד לאחר שיוסקו המסקנות?

תנ"צ מרדכי נחמני: זה לא בסמכותנו.

דוד אזולאי: האם המשטרה נתבקשה לנקוט באיזשהם צעדים באירוע הראשון ובאירוע השני?

תנ"צ מרדכי נחמני: המשטרה ביקשה לנקוט בצעדים באירוע הראשון.

תנ"צ מרדכי נחמני: לגבי האירוע השני, אנחנו עדיין בעבודה מול הנהלת בתי המשפט.

דוד אזולאי: האם הוגשה תלונה באירוע הראשון ובאירוע השני?

תנ"צ מרדכי נחמני: באירוע השני הוגשה תלונה, ככל שידוע לי, גם נפתח תיק לחקירה.

מיכאל קליינר: רק לגבי התוקף או גם לגבי אלה שזרקו אזניות וכל היתר?

תנ"צ מרדכי נחמני: לגבי התוקף בשלב זה.

תנ"צ מרדכי נחמני: אם תתפתח החקירה לכיוונים אחרים, היא תתפתח.

דוד אזולאי: תודה רבה.

דוד אזולאי: חבר-הכנסת מוחמד ברכה, בבקשה.

מוחמד ברכה: אני חושב שגם אנחנו ונדמה לי כל אזרחי המדינה השפויים אמורים להיות בעלי אינטרס שוועדת החקירה תמלא את תפקידה על פי הייעוד שנקבע לה ועל פי החוק, שתהיה אווירה של מיצוי ושל חשיפת האמת על מנת שימוצה הדין עם אי-אלה אנשים, אם זה במשטרה או מחוץ למשטרה, שעשו מעשים פסולים במיוחד בכל מה שנוגע להרג אזרחים במדינה.

מוחמד ברכה: כמובן, אני מצטער על כל אדם שקיפח את חייו באירועים האחרונים, כולל האזרח שנהרג כתוצאה מהאירוע על יד ג'סר א-זרקא.

מוחמד ברכה: אבל האירוע הזה הוא אירוע פלילי ויש מנגנונים מאוד ברורים לטפל באירועים פליליים.

מוחמד ברכה: האירועים האחרים קשורים להתנהגות המדינה, הממשלה, הריבון כלפי אזרחים, ולכן הוקמה ועדת חקירה.

מוחמד ברכה: ועדת החקירה לא קמה כדי לדון באירועים פליליים.

מוחמד ברכה: אני חושב שהעירוב בין שני הדברים נעשה לא בתום לב אלא בא כדי לשחרר את האחריות מהמדינה וממוסדותיה בכל מה שקשור להרג אזרחים ערבים.

מוחמד ברכה: לכן יש לנו עניין שהוועדה תמלא את יעודה ואת תפקידה.

מוחמד ברכה: יש מקום להבטיח שעבודת הוועדה תהיה גלויה.

מוחמד ברכה: מצד שני, יובטח שלומם של כל האנשים שמשתתפים שם.

מוחמד ברכה: אלה דברים שמערכת בתי המשפט צריכה לתת עליהם את הדין ולא קליינר ולא נסים זאב.

מוחמד ברכה: הם מנצלים כל אירוע כזה שבאמת הוא לא דבר מתוכנן.

מיכאל קליינר: אפשר לחשוב ששרפו תחנת דלק במסגרת שוד?

נסים זאב: אתם הצטרפתם לאינתיפאדה.

נסים זאב: הכרזתם מלחמה על מדינת ישראל.

מיכאל קליינר: ג'סר א-זרקא לא היה חלק ממרד לאומי?

נסים זאב: הכרזתם מרד על מדינת ישראל.

נסים זאב: אתם שותפים להסתה יום יום, שעה שעה.

נסים זאב: רוצחים פה אזרחים יום יום ואתם מגבים אותם.

דוד אזולאי: חבר-הכנסת קליינר, אני קורא אותך פעם ראשונה לסדר.

דוד אזולאי: חבר-הכנסת נסים זאב, אני קורא אותך פעם ראשונה לסדר.

מוחמד ברכה: זה לא קל לדבר בנושאים האלה באיפוק.

מוחמד ברכה: אבל אני יודע שהם באים כדי לייצר - - -

מיכאל קליינר: דבר לעניין.

דוד אזולאי: אני מבקש ממך, בלי הערות.

מוחמד ברכה: אני יכול להעיר הערות גם בצורה נוקבת.

דוד אזולאי: אני מאפשר לך לדבר ואף אחד לא יפריע לך.

דוד אזולאי: אנא ממך, תמשיך.

מוחמד ברכה: אני יכול להעיר הערות גם נוקבות, שמתייחסות להתנהגותם של חברי הכנסת שרוצים לנצל מקרה חריג על מנת להפוך את זה להסתה כנגד האוכלוסיה הערבית.

מיכאל קליינר: ואתה באתה לעשות אינתיפאדה בישיבה הקודמת.

טלב אלסאנע: איזו התנהגות זו?

טלב אלסאנע: איזה התבטאויות אלה?

דוד אזולאי: חבר-הכנסת טלב אלסאנע, אל תעזור לחבר-הכנסת ברכה.

דוד אזולאי: תאמין לי שהוא יודע להסתדר לבד.

מוחמד ברכה: את הבמה הזו צריך לשלול מהמסיתים, חברי הכנסת מהימין.

מוחמד ברכה: צריך לאפשר לוועדה להשלים את עבודתה ולרשויות שיעשו את הסידורים על מנת שעבודת הוועדה תתנהל כשורה.

מוחמד ברכה: אני לא יכול להגיד שאני סומך את ידיי מראש על כל תוצאה ועל כל מסקנה של הוועדה.

מוחמד ברכה: אבל אני חושב שיש מקום לגילוי האמת.

מוחמד ברכה: אדוני היושב-ראש, אני רוצה להזהיר את כולנו מהדיבורים להפוך את הוועדה לוועדה חסויה ולשלול מהקרבנות להיות עדים למה שקורה, להיות נוכחים במה שקורה.

דוד אזולאי: ראית את התוצאה.

מוחמד ברכה: אדוני היושב-ראש, יש סערת רגשות אמיתית של אב שכול, והשוטר דיבר על כמה שהוא ירה, כמו קאובוי.

דוד אזולאי: זה מצדיק להכות שוטר בתוך כותלי בית המשפט?

מוחמד ברכה: יש מנגנונים לוגיסטיים כדי להסדיר את זה.

מוחמד ברכה: אין מנגנון לוגיסטי כדי לדכא סערת רגשות אמיתית.

מוחמד ברכה: אחד הדברים החסרים ביותר בעבודת הוועדה הוא שאין אפשרות לנציגי המשפחות לתחקר ולתשאל את העדים.

מוחמד ברכה: זה דבר שלא קורה בשום מקום בעולם.

מיכאל קליינר: את העדים הערבים אפשר לתשאל?

מוחמד ברכה: המדינה מתשאלת.

מיכאל קליינר: הכל שקר.

מיכאל קליינר: צעקו: איטבאח אל-יהוד, שרפו תחנות דלק.

מוחמד ברכה: אתה מסית.

מוחמד ברכה: אתה תמות פוליטית אם לא תסית.

מוחמד ברכה: איזו זכות קיום תהיה לך אם לא תסית נגד הערבים?

מיכאל קליינר: מה אתה מקשקש.

מיכאל קליינר: בבית המשפט עשית אינתיפאדה.

מיכאל קליינר: אתה מראש קורא להם רוצחים.

דוד אזולאי: תודה רבה לחבר-הכנסת מוחמד ברכה.

דוד אזולאי: אני מבקש לשמוע את נציגי הנהלת בתי המשפט.

דן ארבל: בעקבות האירוע הראשון התכנסנו, הפקנו לקחים וקיימנו את מה שביקשה ועדת הפנים.

דן ארבל: שני הצעדים העיקריים שננקטו, כפי שציין כאן נציג המשטרה, היו הקמת מחיצה.

דן ארבל: המחיצה היתה רצינית שהותקנה עם מוטות ברזל באדמה והיתה מכוסה בעץ בגובה מטר עשרים כדי שלא תהיה גישה ישירה אל העדים.

דן ארבל: הצעד השני שננקט הוא תיגבור מספר השומרים בתוך האולם.

דן ארבל: ביום האירוע שבו אנחנו מדברים היו באולם חמישה-עשר מאבטחים על קהל של שלושים ומשהו אנשים.

דן ארבל: זה מספר עצום.

דן ארבל: מי שמכיר שיטות אבטחה ואיך מאבטחים אולם, הוא לא יכול לומר שזה מספר לא מספיק של מאבטחים.

דן ארבל: המחיצה פלוס מספר המאבטחים היו אמורים להבטיח שלא יקרה מה שקרה.

דן ארבל: אף על פי כן קרה המקרה המצער הזה, שבעקבותיו פנה אלינו גם שר המשפטים וגם נשיא בית המשפט העליון וביקש אותנו לעשות תחקיר מיידי ולהפיק לקחים.

דן ארבל: התחקיר בוצע מיד וביום ראשון האחרון בבוקר אספנו את כל הנוגעים בדבר וקיימנו ישיבה ארוכה מהבוקר עד הצהרים ובסופה פורסמה הודעה גם לתקשורת והיא הועברה גם לשר המשפטים, לנשיא בית המשפט העליון וליושב-ראש הוועדה השופט תיאודור אור.

דן ארבל: הלקחים שהופקו היו משני סוגים.

דן ארבל: אחד לגבי מי אחראי למה שקרה, והשני לגבי מה אנחנו ממליצים לעתיד.

דן ארבל: לגבי מה שקרה, הגענו למסקנה שהיו כמה כשלים בהתנהגות משמר בתי המשפט, למרות שאני רוצה להדגיש שזאת יחידה מפוארת ויוצאת מן הכלל של אנשים מאומנים ומיומנים, כולם יוצאי יחידות קרביות.

זאב בוים: אם הם מפוארים, איך היו כשלים?

זאב בוים: נותנים ציונים כל כך גבוהים ובסוף מסתבר שהאנשים לא מתפקדים.

דן ארבל: לצערי הרב, אתה יכול לבדוק לאורך כל ההיסטוריה, לא רק של מדינת ישראל אלא של כל מדינות העולם, יחידות מפוארות יותר ממשמר בתי המשפט נכשלו באירועים מאוד מאוד חמורים.

דוד אזולאי: לא היו לכם כאלה ועדות חקירה.

דוד אזולאי: זו פעם ראשונה שיש ועדת חקירה כזו ולכן לא עמדתם בזה.

זאב בוים: כבוד השופט, אתה אומר שהיו כשלים ואתה עוד מחלק ציונים בלתי רגילים.

זאב בוים: יש פה כשל, אז כנראה שהאנשים הם לא כאלה נועזים, כאלה אמיצים, כאלה מוכשרים.

זאב בוים: זה תרתי דסתרי.

מיכאל קליינר: לא תפסתם שמדובר במרד.

דוד אזולאי: אני מבקש לאפשר לכבוד השופט לסיים את דבריו.

דוד אזולאי: בבקשה, אדוני.

מוחמד ברכה: -- -

זאב בוים: מה יש לך להגיד על זה?

זאב בוים: משהו לא בסדר.

טלב אלסאנע: - -

זאב בוים: המגינים הגדולים של בתי המשפט.

זאב בוים: הם לא זקוקים להגנתכם.

טלב אלסאנע: כל ההסתה הזאת היא בגלל שהצד השני הוא ערבים.

זאב בוים: אצלך כל מלה שנייה זו הסתה כלפי אחרים.

זאב בוים: אתה גדול המסיתים.

זאב בוים: תפסיק להשתמש במלה הזאת לשווא.

טלב אלסאנע: ההסתה נגד הערבים זה הדבר היחידי שעזר לך להיות יו"ר סיעת הליכוד.

דוד אזולאי: חבר-הכנסת טלב אלסאנע, אני קורא אותך פעם ראשונה לסדר.

דוד אזולאי: בבקשה, אדוני.

דן ארבל: בעקבות הלקחים שהופקו היתה שורה של הדחות בתוך משמר בתי המשפט.

דן ארבל: הודחו גם שני המאבטחים שהיו אמורים לחסום את הדלת וגם האחראי על הביטחון בבית המשפט העליון, קצין הביטחון של בית המשפט העליון הודח, ומפקד המשמר, בתור אחריות מיניסטריאלית, קיבל נזיפה חמורה.

דן ארבל: הדברים הם מאוד מאוד קשים.

דן ארבל: לקחנו בחשבון שבעקבות הדברים האלה תהיה פגיעה קשה במוראל משמר בתי המשפט ושאסור לשפוך את התינוק עם המים, ואף על פי כן עשינו את מה שעשינו.

דן ארבל: לגבי ההמלצות לעתיד, אנחנו הגענו למסקנה, לאחר שהתייעצנו בינינו לבין עצמנו וגם קיימנו שיחות עם מפכ"ל המשטרה, ואני רוצה להדגיש: אין בינינו ובין המשטרה איזה מאבק או מלחמה.

דן ארבל: כפי שציין כאן נציג המשטרה, אנחנו כבר חיים כמה וכמה שנים, מאז שהוקם משמר בתי המשפט, ביחסים טובים מאוד של שיתוף פעולה.

דן ארבל: האחריות על הביטחון בתוך אולמות בתי המשפט היא באמת, כפי שציין נציג המשטרה, של משמר בתי המשפט, אבל ברגע שקורה אירוע חריג ואין בכוחו של משמר בתי המשפט לטפל בו, אנחנו מזעיקים את המשטרה, שיש לה כוחות הרבה יותר גדולים מאשר למשמר בתי המשפט, ואנחנו משתפים פעולה ונעזרים בכל טיפול באירוע חריג כלשהו.

דן ארבל: אני רוצה להדגיש, לפני שאני אומר מה ההמלצות, להנהלת בתי המשפט ולמערכת בתי המשפט אין שום נגיעה פוליטית או עמדה פוליטית.

דן ארבל: זה גוף א-פוליטי שאין לו שום עמדה בעניין הזה ואסור שתהיה לו עמדה כזאת.

דן ארבל: ההמלצות שלנו מתייחסות אך ורק לאפשרויות לשמור על ביטחון העדים, זה הדבר החשוב ביותר.

דן ארבל: אני חושב שבעניין הזה יש הסכמה כללית, שעדים שמעידים בבית משפט או בוועדת חקירה, יהיו אלה שוטרים או אזרחים, הם חייבים להיות מוגנים.

דן ארבל: במצב הטעון והמתוח שנוצר בוועדת החקירה, כפי שראינו, הגענו למסקנה שאנחנו לא מסוגלים להבטיח את ביטחון העדים כאשר יש מצב כה טעון, כה מתוח וכה מסוכן מבחינת העדים.

דן ארבל: לכן המלצנו שהדיונים יהיו ללא נוכחות קהל, כשאנחנו מעבירים את הדיון - - -

טלב אלסאנע: איך זה מתיישב עם העיקרון של פומביות הדיון?

טלב אלסאנע: מה טעם בוועדת חקירה ממלכתית אם זה ללא קהל?

דן ארבל: עוד לא סיימתי.

זאב בוים: עכשיו יש לך טענה נגד בתי המשפט?

זאב בוים: אתה מסית נגד בתי המשפט עכשיו.

טלב אלסאנע: הדיון יהיה ללא קהל, זו החלטה פוליטית לא עניינית שמנוגדת למשמעות של ועדת חקירה.

טלב אלסאנע: להבטיח את ביטחונם של עדים – כן, אבל לפגוע ישירות בתפקיד המהותי של ועדת החקירה – לא.

דוד אזולאי: אתה יודע שננקטו צעדים ועובדה שזה לא עזר גם בפעם השנייה.

טלב אלסאנע: צריך לשפר את האמצעים.

מיכאל קליינר: אי-אפשר להתעלם מהעובדה שהיו במדינת ישראל מאות אולי אלפי משפטי רצח.

מיכאל קליינר: אין משפט רצח שבו לא יושבים באותו אולם החשוד ברצח ובני המשפחה, ולא היו מקרים שבני משפחה, עם כל הכאב, הצער והזעם, התנפלו על החשוד ברצח.

מיכאל קליינר: כאן זה שונה, לכן קשה היה לצפות את זה, והתשובות הטכניות לא יפתרו את הבעיה.

מיכאל קליינר: לא נאמר כאן עוד דבר.

מיכאל קליינר: קראתי באיזשהו מקום שהעניין היה מתוכנן מראש.

מיכאל קליינר: כלומר, פה יש לא רק בני משפחה, אלא קבוצה שהחליטה לתקוף שוטר.

מיכאל קליינר: וזה שהביצוע הוטל על הקרובים, זה כדי שייצאו בעונש יותר קל.

טלב אלסאנע: אני רוצה לצטט מהחלטה של בג"ץ בעניין בורוס נגד הוועדה המייעצת למפקד כוחות צה"ל באזור הגדה המערבית.

טלב אלסאנע: שם היתה החלטה של אלוף הפיקוד לקיים דיונים בדלתיים סגורות מאותם טעמים של ביטחון וכל מיני שיקולים.

טלב אלסאנע: בית המשפט כתב: "סבורים אנו כי באיזון הכולל אין לראות את הקשיים הכרוכים בקיום דיון פומבי כמצדיקים במקרה זה את הפגיעה בעיקרון פומביות הדיון שהוא ערך יסוד במשפטנו.

טלב אלסאנע: "

דוד אזולאי: שם לא היתה התפרעות.

טלב אלסאנע: אם תהיה התפרעות, צריך להבטיח את ביטחונם, להביא שוטרים, להביא אנשי ביטחון אבל לא לפגוע בעיקרון מהותי.

טלב אלסאנע: אם כך, שיבטלו את ועדת החקירה.

טלב אלסאנע: זו החלטה פוליטית.

טלב אלסאנע: אדוני היושב-ראש, בתפקידך כיושב-ראש ועדת הפנים, אתה צריך לשים לנגד עיניך שיקולים ציבוריים.

טלב אלסאנע: שיקול ציבורי בכל מקרה הוא עניין פומביות הדיון.

טלב אלסאנע: אנחנו נמליץ להבטיח את ביטחונם של העדים.

טלב אלסאנע: אבל אין משמעות הדבר ללכת ולחסל את הוועדה או לפגוע בניהול התקין של דיוניה.

דן ארבל: אני רוצה להדגיש שהמלצתנו לקיים את הדיון ללא קהל כשהדיון מועבר בטלוויזיה במעגל סגור למקום אחר היא המלצה בלבד.

דן ארבל: אני אקרא את סעיף 18 לחוק ועדות חקירה: "ועדת חקירה תדון בפומבי, ואולם רשאית היא לקיים דיון, כולו או מקצתו, בדלתיים סגורות אם שוכנעה שהדבר דרוש לשם שמירה על ביטחון המדינה, על יחסי החוץ של המדינה, על עניין כלכלי חיוני של המדינה או על דרכי הפעולות החסויות של משטרת ישראל או לשם הגנה על המוסר או על שלומו של אדם.

דן ארבל: " ההמלצה שלנו הועברה לוועדת החקירה, לשר המשפטים ולנשיא בית המשפט העליון.

דן ארבל: ועדת החקירה סוברנית להחליט לא לקבל את ההמלצה, כן לקבל את ההמלצה או לקבל משהו באמצע.

דן ארבל: ועדת החקירה מקיימת בימים אלה דיונים כדי לגבש את דעתה והיא תודיע בימים הקרובים על החלטתה.

דן ארבל: אני רוצה להדגיש, ההחלטה איך לקיים את דיוני הוועדה היא החלטה סוברנית של ועדת החקירה.

דוד אזולאי: תודה רבה.

דוד אזולאי: חבר-הכנסת טלב אלסאנע, בבקשה.

טלב אלסאנע: אדוני היושב-ראש, יש כאן אנשים שלא היו צריכים את המקרה המצער הזה כדי להתחיל ולהסית נגד הציבור הערבי.

זאב בוים: כל מלה שנייה שלך זו הסתה.

זאב בוים: כן במקום, לא במקום.

טלב אלסאנע: זו התנהגות מבישה של יושב-ראש הקואליציה.

טלב אלסאנע: אתה מבזה את הכנסת בקריאות האלה ובהתנהגות הזאת.

מיכאל קליינר: אין גבול לחוצפה.

טלב אלסאנע: אם יש גבול הוא הדבר האחד והיחיד שאימץ אותו חבר-הכנסת קליינר בכל הדיונים, אם זה במליאה ואם זה בוועדה.

טלב אלסאנע: כל חבר כנסת ערבי שמתחיל לדבר, לא משנה על מה, אפילו על מזג אוויר, מיד הוא קופץ.

מיכאל קליינר: אתה הסתת נגד המשטרה, אתה מגן על אלה ששרפו תחנות דלק, על אלה שחסמו כבישים, שהסיתו למרד ושהשתתפו באינתיפאדה.

מיכאל קליינר: אתה מגן על הרוצח ערפאת.

דוד אזולאי: חבר-הכנסת טלב אלסאנע, יש לי בקשה.

דוד אזולאי: בוא תתייחס לגופו של עניין.

טלב אלסאנע: אני רוצה למחות נגד ההסתה הפרועה של חבר-הכנסת קליינר.

מיכאל קליינר: אתה תקבל את ההמלצות של ועדת החקירה?

מיכאל קליינר: אם יחליטו שהמשטרה בסדר, תקבל את ההמלצות?

טלב אלסאנע: אני בחקירה נגדית שלך?

טלב אלסאנע: מה, אני חשוד כאן?

טלב אלסאנע: מה זה תקבל או לא תקבל?

דוד אזולאי: חבר-הכנסת טלב אלסאנע, יש לך עוד שתי דקות, תדבר לגופו של עניין.

טלב אלסאנע: אדוני היושב-ראש, הצביעות היא שמישהו לא היה צריך סיבה כדי לבוא בטענות כנגד הציבור הערבי ונגד ועדת החקירה, כי מלכתחילה הוא האשים את הציבור הערבי, הוא האשים את הקרבן.

מיכאל קליינר: הם לא צעקו "איטבאח אל יהוד"?

מיכאל קליינר: הם לא שרפו תחנות דלק?

טלב אלסאנע: אבא שהבן שלו נהרג בגיל צעיר, בגיל 20, הוא נורה ונהרג בגבו, שומע את קצין המשטרה מתאר את הדברים ביהירות רבה - אני לא מצדיק את הפגיעה בעדים במהלך הדיון, אני לא מצדיק אלימות, יש מערכת משפט - האבא מתנפל על העד, ואז חבר-הכנסת קליינר עט על הדבר הזה ומתחיל בהסתה פרועה כנגד הציבור הערבי וכנגד ועדת החקירה.

טלב אלסאנע: הוא רוצה לחסל את הוועדה ולרוקן אותה מכל תוכן ויש כאלה שנגררים אחריו.

מיכאל קליינר: לא היה חבר כנסת שאמר לשבור ידיים ורגליים למשטרה?

טלב אלסאנע: המטרה של ועדת החקירה היא לא לשרת אף אחד, מטרתה לשרת דבר אחד ויחיד והוא הצדק והאמת.

טלב אלסאנע: אנחנו צריכים לעזור לה להגיע למטרה.

דוד אזולאי: תפקידנו להגן על השוטרים.

טלב אלסאנע: אתה לא עוזר לה אם אתה רוצה לבטל את עיקרון הפומביות כדי שהצדק ייראה לא רק ייעשה.

זאב בוים: מלה אחת אתה לא אומר על זה שעדים נפגעים.

טלב אלסאנע: אם למישהו כואב הראש, כורתים לו את הראש?

טלב אלסאנע: איזו מדיניות זו?

טלב אלסאנע: אם יש כאב ראש, מטפלים בכאב הראש.

טלב אלסאנע: שמענו את דברי השופט שאמר שהיה כשל במהלך האבטחה.

טלב אלסאנע: אבל ללכת ולבטל את הוועדה?

טלב אלסאנע: זו המטרה?

טלב אלסאנע: את מי זה משרת?

מיכאל קליינר: דהאמשה אמר: לשבור להם ידיים ורגליים.

טלב אלסאנע: הוועדה צריכה להמליץ שעיקרון פומביות הדיון הוא נר לרגליה ואסור לפגוע בו בשום פנים ואופן.

דוד אזולאי: תודה רבה.

דוד אזולאי: חברת-הכנסת חוסניה ג'בארה, בבקשה.

חוסניה ג'בארה: אדוני היושב-ראש, אני חושבת שההתערבות הפוליטית היא הלחם של אנשים קיצוניים שבאים פה להעביר ביקורת על ועדת החקירה הממלכתית.

חוסניה ג'בארה: אנחנו דרשנו שתתקיים ועדת חקירה ממלכתית, שתוציא את הצדק לאור ולא תהיה מעורבות פוליטית מפה או משם בוועדה הזאת.

חוסניה ג'בארה: אפילו ילד קטן שהיה רואה שוטר יורה באח שלו לא יכול לסבול ולשמור על שקט.

זאב בוים: חברי כנסת באולם בית המשפט זו לא התערבות פוליטית?

זאב בוים: חוסניה ג'בארה: אתם מתערבים פוליטית.

זאב בוים: אם היתה קמה ועדת החקירה לשם בדיקת אירועים במיגזר היהודי ושם אבא של אדם שנהרג באירוע היה מתנפל על העד, אני לא יודעת מה תהיה תגובתם של חברי הכנסת מהימין.

יגאל ביבי: זה לא היה במדינת ישראל אף פעם.

חוסניה ג'בארה: אני חושבת שצריך לתת לוועדת החקירה הממלכתית לעשות את מלאכתה בצורה צודקת וישרה כד להוציא את הצדק לאור והיא לא צריכה להיות מושפעת מלחצים פוליטיים.

חוסניה ג'בארה: אנשי המשטרה לא צריכים לבוא בטענות לוועדת החקירה.

חוסניה ג'בארה: יש שם אנשים שיודעים לעשות את העבודה שלהם.

חוסניה ג'בארה: היינו שם וראינו איך מערכת המשפט שומרת על השקט.

חוסניה ג'בארה: בצורה ספונטנית אבא התנפל על שוטר לאחר ששמע אותו אומר:

חוסניה ג'בארה: יריתי כדי לפגוע.

חוסניה ג'בארה: .

זאב בוים: הוא לא צריך להיות שם.

זאב בוים: לא צריך להביא אותו לשם.

דוד אזולאי: תודה רבה.

דוד אזולאי: חבר-הכנסת יגאל ביבי, בבקשה.

יגאל ביבי: רבותי, אני חושב שהדיון הוא רציני מאוד.

יגאל ביבי: לא ראיתי בימי חיי בשום מדינה בעולם תופעה כזאת חמורה כפי שהיתה.

יגאל ביבי: בתוך בית המשפט אזרחים תוקפים שוטרים.

יגאל ביבי: זה לא באיזו סמטה אפלה, אלא לעיני כל העולם.

יגאל ביבי: תופעה כזאת לא היתה בעולם.

יגאל ביבי: לא זכור לי בכל ההיסטוריה של העת החדשה שבאיזו מדינה בעולם היתה תופעה כזו.

יגאל ביבי: ועדת הפנים צריכה להתייחס לעניין הזה בחומרה.

יגאל ביבי: ועדת הפנים לא צריכה לנוח ולשתוק.

יגאל ביבי: זוהי אנרכיה.

יגאל ביבי: זו תחילה של הרס אושיות הדמוקרטיה במדינת ישראל ואיתות שאיש הישר בעיניו יעשה.

יגאל ביבי: אני רוצה לומר לחבריי מהמיעוט הערבי, אתם צריכים לדאוג הכי הרבה אם המשטרה לא תהיה בעלת כוח וסמכות ולא יהיה מוראה של מלכות.

יגאל ביבי: מחר יתפרצו, חס וחלילה, על מיעוט זה או אחר.

יגאל ביבי: לכן, לדעתי, ועדת הפנים צריכה לקרוא למשטרה לעשות חקירה בעניין הזה.

יגאל ביבי: צריכים לסכם כללים ברורים בעניין, היא צריכה לדרוש שהפורעים במקום יועמדו לדין, שהציבור יידע שאין הפקרות.

יגאל ביבי: אם לא יטופל העניין הזה בכל חומרת הדין, לדעתי תהיה אנרכיה שלמה בתוך ארץ ישראל.

יגאל ביבי: אנחנו חייבים לתת גיבוי גדול למשטרה ולשלטון החוק.

יגאל ביבי: חבר-הכנסת טלב אלסאנע, אתה עורך-דין, אתה איש חוק.

יגאל ביבי: אתה צריך לעמוד פה בראש המגנים.

טלב אלסאנע: אני מגן על עיקרון פומביות הדיון.

יגאל ביבי: זו אנרכיה בדיון, זו לא פומביות בדיון.

יגאל ביבי: תאמין לי שאם הציבור שאני מייצג אותו היה מתנהג ככה, הייתי יוצא בכוח נגדו ותוקף אותו.

יגאל ביבי: אתם לא מבינים שאתם עושים נזק לציבור הערבי?

יגאל ביבי: אתם צריכים לבוא היום ולהגיד: הציבור הזה לא בסדר, ולעשות אולי הפגנה נגד ההתנהגות שלהם.

יגאל ביבי: אתם מופיעים בכל כלי התקשורת כמגינים על אנשים שלקחו את החוק לידיים ועשו דברים לא נכונים.

חוסניה ג'בארה: לא מספיק שהאבא איבד את הבן שלו, הוא גם יועמד לדין?

חוסניה ג'בארה: אני לא מבינה אתכם.

מיכאל קליינר: דהאמשה אמר להם לעשות את זה.

מיכאל קליינר: דהאמשה אמר להם לשבור ידיים ורגליים.

יגאל ביבי: אתם עושים נזק לציבור הערבי.

דוד אזולאי: תודה רבה.

דוד אזולאי: חבר-הכנסת בוים, בבקשה.

זאב בוים: אני רוצה להגיב קודם כל לדברים של חברת הכנסת חוסניה ג'בארה.

זאב בוים: את מבקשת אי-התערבות פוליטית, ובאמת היה צריך אולי שפוליטיקאים ידירו את רגליהם מכל העניין הזה.

זאב בוים: יש ועדת חקירה ממלכתית, היא הוקמה על ידי הממשלה, צריך לתת לה לעבוד.

זאב בוים: יש בעיה בעבודה, שתיכף אתייחס אליה, היא לא בעיה פשוטה.

זאב בוים: אבל זו צביעות ממדרגה ראשונה, גברתי, לבוא ולהגיד: אי-התערבות פוליטית, כאשר ההתערבות הפוליטית נמצאת בפומביות הדיון ותחת כותרת פומביות הדיון באים חברי כנסת ערבים - - -

עסאם מח'ול: אתה נגד פומביות הדיון?

דוד אזולאי: אי-אפשר להחזיק את החבל בשני הקצוות.

דוד אזולאי: יש ועדת חקירה ממלכתית, היא תגיע לחקר האמת ויתברר בדיוק מה קרה שם.

דוד אזולאי: חברי הכנסת הערבים יושבים שם בתוך הדיון תחת הכותרת של פומביות הדיון שאנחנו חושבים שהיא צריכה להיות, כי זה בעצם מהות ועדת החקירה, אבל הם עושים את כל הפוליטיקה, כולל כמובן גם פה, ובאים וצועקים את צעקת הקוזאק הנגזל על הפוליטיקה שעושים.

עסאם מח'ול: אתה מאשים את חברי הכנסת?

חוסניה ג'בארה: גם חברי כנסת יהודים היו בוועדה.

חוסניה ג'בארה: חבר-הכנסת גדעון עזרא היה בוועדה.

זאב בוים: הערה שנייה לעניין ההורים השכולים.

זאב בוים: גם בדיון סוער קודם בנושא הזה, כשהיתה התפרעות בפעם הראשונה והיכו, אמרתי פה: אי-אפשר להעמיד במבחן כזה הורים שכולים.

זאב בוים: זה לא יכול להיות.

זאב בוים: קודם כל, ברגע שההורה השכול היכה, יעמידו אותו לדין כי זו התפרעות גסה.

זאב בוים: אבל אני אומר עוד פעם, היה כבר מקרה אחד.

זאב בוים: יש פה כשל שהוא חוזר על עצמו.

זאב בוים: אני שואל: עד מתי או מה עוד צריך לקרות, חס וחלילה, כדי שבאמת יהיו מסקנות כאלה שיישומן יפסיק את המחזה המביש הזה?

זאב בוים: הלא זו בושה וחרפה לשלטון חוק, למדינה מתוקנת.

זאב בוים: אני שומע עכשיו דברים שהציבור לא ידע, כי כנראה עד סף מסויים של הפרעות, אי-סדר ואלימות לא מדווחים.

זאב בוים: אבל מסתבר שזה הפך בוועדה למין דבר שקיים כל הזמן עד שבאה התפרצות מהסוג הזה.

זאב בוים: אני חושב שלא צריך להסביר שאם לא מגיבים מיד ולא מסיקים מסקנות בסוף זה מגיע לדבר כזה.

זאב בוים: ואני שואל: עד איפה זה עוד יכול להגיע, שירצחו מישהו מהעדים שם יום אחד?

זאב בוים: החשש הגדול שלי הוא שאחרי שהוועדה תסיים את עבודתה, הצדק יהיה כזה שמיגזר גדול לא יקבל אותו אם זה לא ימצא חן בעיניו.

זאב בוים: מראש הצדק יהיה סלקטיבי ועל תנאי.

זאב בוים: אם הוא יענה על הציפיות של המיגזר הערבי אז יהיה צדק.

זאב בוים: אם לא, אז זה לא יהיה צדק.

חוסניה ג'בארה: אם לא תתערבו, יהיה צדק.

זאב בוים: אני מתערב?

זאב בוים: אתם בתוך הוועדה מתערבים.

מיכאל קליינר: אתם עושים לוועדה טרור.

מיכאל קליינר: אתם מנסים להפחיד את ועדת אור.

עסאם מח'ול: מה אתה צועק?

עסאם מח'ול: הרי מראש אתה נגד ועדת החקירה.

עסאם מח'ול: אתה מתנגד שהאמת תצא לאור.

דוד אזולאי: חבר-הכנסת מוחמד כנעאן, בבקשה.

מוחמד כנעאן: אני הקשבתי לחלק מהדברים בעניין המקרה האחרון שהיה בבית המשפט העליון.

מוחמד כנעאן: אני חושב שהמקרה כשלעצמו הוא חמור מאוד.

מוחמד כנעאן: אבל מכאן ועד לעשות מהעניין הזה סיפור פוליטי וכל מה ששומעים כאן המרחק הוא גדול.

מוחמד כנעאן: מצד אחד, מדובר במקרה שקרה בתוך אולם בית המשפט באמצע הדיונים.

מוחמד כנעאן: מצד שני מדובר באב שכול שאיבד את הבן הבכור שלו.

מוחמד כנעאן: אי-אפשר להתעלם מהעובדה שמדובר באב עצמו.

מוחמד כנעאן: אומרים שלא היו מקרים מעולם.

מוחמד כנעאן: היו מקרים מעולם במדינת ישראל, לא במדינה אחרת, פחות חמורים, יותר חמורים, אבל היו מקרים מעולם.

מוחמד כנעאן: זה לא מצדיק דבר כזה.

מוחמד כנעאן: חברי-הכנסת קליינר ובוים, תפסיקו להטיף לנו מוסר.

מוחמד כנעאן: התפקיד שלנו הוא שוועדת אור תגמור את עבודתה ותוציא את האמת לאור.

מוחמד כנעאן: אין לנו שום כוונה אחרת, כי אנחנו בכל זאת איבדנו 13 מהבנים שלנו, לפי דעתי בלי שום סיבה, בלי שום הצדקה.

מוחמד כנעאן: גם משפטנים במדינת ישראל כתבו שאין שום הצדקה, כולל ראש הממשלה שנתן את ההנחיות ואחר-כך ניסה להתנצל, כולל השר לביטחון פנים שלמה בן-עמי שאמר שאם הוא יבוא להעיד הוא יגיד את מה שצריך להגיד.

מוחמד כנעאן: אנחנו הציבור הערבי יודעים מי האשם.

מוחמד כנעאן: אנחנו לא מחכים למסקנות הוועדה, אנחנו יודעים כבר את המסקנות.

מוחמד כנעאן: הוועדה היא כלי, אבל את האמת אנחנו יודעים, אנחנו יודעים מי הרג את הבנים שלנו.

זאב בוים: בשביל מה צריך את הוועדה?

מוחמד כנעאן: שאתה והציבור היהודי במדינת ישראל יידע מה קרה.

זאב בוים: אם המסקנות לא יהיו בדיוק כמו שאתה חושב, מה יהיה אז?

מוחמד כנעאן: אני אגיב לגופו של עניין.

מיכאל קליינר: תקבל או לא תקבל?

דוד אזולאי: ועדת החקירה לא סיימה את עבודתה.

דוד אזולאי: אל תצפו ממנו לענות לכם עכשיו.

מוחמד כנעאן: בואו לא נעשה מכל אירוע מהומה.

מוחמד כנעאן: בואו ניתן לוועדת החקירה להשלים את עבודתה כראוי.

מוחמד כנעאן: אמנם כל אדם שרוצה להיות נוכח בוועדה, אין שום בעיה.

מוחמד כנעאן: אני חושב שתפקידם של הנהלת בתי המשפט וגורמי האבטחה הוא לעשות סדר אחר על מנת שהמקרה הזה לא יחזור על עצמו, כי גם אותם הורים ואותן משפחות - ולנו יצא לדבר איתן, כולל אותו הורה שמדובר עליו - לא התכוונו להפריע לעבודת הוועדה.

מיכאל קליינר: מה זה לא התכוונו להפריע?

מיכאל קליינר: למה ההורה נתן בוקס?

מוחמד כנעאן: אמרתי, המקרה כשלעצמו הוא חמור.

מוחמד כנעאן: מצד שני, צריך להבין את ההורה שהבן שלו נהרג בדם קר.

מוחמד כנעאן: היו מקרים מעולם שירו על המשטרה ופצעו שוטרים ביהוד ובמקומות אחרים על ידי מיגזרים שונים.

מוחמד כנעאן: אתמול, שר בממשלת ישראל, ראש מפלגה גינה את המשטרה.

מוחמד כנעאן: לא שמעתי את חברי הכנסת קליינר וזאב בוים מגנים את השר ליברמן כי הוא שותף לקואליציה.

מוחמד כנעאן: מעבר לכך, חבר-הכנסת בוים, מי שהקשיב לדבריו של אליק רון בשבוע שעבר, שמע אותו תוקף את המפכ"ל הקודם, תוקף כל מיני גורמים מדיניים.

מוחמד כנעאן: אני חושב שאדם כזה לא ראוי גם מבחינת חוסנה של הדמוקרטיה.

דוד אזולאי: הנושא הזה לא עומד על סדר היום.

זאב בוים: אתה מדבר על אליק רון, שוטר שהמדינה שלחה אותו לעשות סדר?

עסאם מח'ול: הוא כבר קיבל פנקס חבר בליכוד?

מיכאל קליינר: הם מדברים על אי-פוליטיזציה.

מיכאל קליינר: פרס ישראל מגיע לאליק רון.

מיכאל קליינר: אם לא היה אליק רון, היו עשרות הרוגים ערבים ומאות יהודים.

מוחמד כנעאן: אדם כזה לא ראוי להיות בתפקיד הזה במחוז הצפוני.

מיכאל קליינר: אני לא מוכן לקבל את זה.

מיכאל קליינר: אליק רון איננו כאן.

מוחמד כנעאן: אני מאוד מקווה שוועדת הפנים תיתן לוועדת החקירה הממלכתית להשלים את עבודה בשקט, בצורה מסודרת ולא תתערב בענייני הוועדה.

מוחמד כנעאן: אני חושב שהאנשים שם, כולל יושב-ראש הוועדה והנהלת בתי המשפט, יכולים למצוא את הסידור המתאים על מנת שמקרים כאלה לא יקרו.

דוד אזולאי: תודה רבה לחבר-הכנסת מוחמד כנעאן.

דוד אזולאי: חבר-הכנסת עסאם מח'ול, בבקשה.

עסאם מח'ול: אני מצטער על האירוע שקרה בבית המשפט.

עסאם מח'ול: אני חושב שזה לא היה אירוע טוב.

עסאם מח'ול: הוא לא עוזר והוא לא אינטרס של האב השכול ושל אלה שדרשו את ועדת החקירה, גם לא האינטרס של האוכלוסיה הערבית.

עסאם מח'ול: יחד עם זאת, אני חושב שצריך לראות את מה שקרה בסיטואציה הקונקרטית האנושית שיש בה ולדאוג שזה לא יקרה, דווקא לא על ידי ענישה או על ידי כל מיני התלהמויות שאנחנו שומעים גם סביב השולחן הזה, אלא על ידי יצירת תנאים כאלה שזה לא יתאפשר בעתיד מבלי לפגוע בפומביות הדיון, מבלי לפגוע בנוכחות הציבור באולם.

עסאם מח'ול: אדרבא, שיבוא גם חבר-הכנסת בוים לשמוע ולראות ואז הוא אולי יסיק מסקנות אחרות מהעדויות של השוטרים לגבי ההתנהגות של החבר שלו אליק רון, שהוא יוצא בהתלהבות להגן עליו כל פעם שמוזכר שמו.

זאב בוים: אני רוצה לשמוע את מסקנות הוועדה.

עסאם מח'ול: אתה תשמע גם את מסקנות הוועדה, אבל זה לא יפטור אותך מלבוא ולשמוע את מה שאומרים שוטרים שקיבלו הוראות מאליק רון לירות גם כאשר היה ברור שהירי הזה הוא מכוון והוא יביא להרג אזרחי מדינת ישראל.

עסאם מח'ול: הלוואי ואז הייתי שומע את הקול שלך בזעקה: תפסיקו.

עסאם מח'ול: את זה לא היית מוכן לומר בנימה שאתה אומר היום כאשר מדובר בהתקפה של אב שכול על שוטר.

עסאם מח'ול: אני חושב שיש יותר מצביעות בניסיון להפוך את האירוע הזה לסיפור של ועדת החקירה.

עסאם מח'ול: אותם גורמים, שמלכתחילה התנגדו לוועדת חקירה מכיוון שהם מתנגדים לחשיפת האמת של מה שקרה באוקטובר, כולל חבר-הכנסת קליינר, בכל הזדמנות הם יצעקו, ירימו קול ויתלהמו כפי שהוא מתלהם סביב שולחן זה.

עסאם מח'ול: אנחנו צריכים לראות בצורה חד משמעית שמה שעומד על הפרק היום, אחרי חמישים ושתיים שנים של קיום מדינת ישראל, זו לא הלויאליות של האזרחים הערבים למדינה, אלא הלויאליות של המדינה לאזרחות של האוכלוסיה הערבית בישראל.

עסאם מח'ול: אני חושב שזאת השאלה שעומדת על הפרק והיא השאלה שצריכה לקבל מענה בוועדת החקירה הזאת.

עסאם מח'ול: אני יודע שישנן כל מיני הצהרות ורטינות של אנשים שלא סובלים את הוועדה הזאת ורוצים להסיט אותה מדרכה.

עסאם מח'ול: חבר-הכנסת קליינר, אתה שואל אותי אם אני אקבל את מסקנות הוועדה.

עסאם מח'ול: אם היא תתנהל בצורה נקייה, עניינית, מקצועית כפי שאנחנו רוצים שהיא תתפקד ותבצע, לא בצורה של ניסיון להטות את הכיוון שלה, אמנם לא מכל דבר שקורה בוועדה אנחנו מרוצים ולא מכתב ההסמכה, אבל בכל זאת אנחנו נותנים אמון בוועדה.

עסאם מח'ול: אני מקווה שלא תהיה התערבות שתפגע באמון הזה ובאמינות הזאת.

עסאם מח'ול: אני חושב שמה שאתה מפעיל ומה שחבר-הכנסת בוים מפעיל זה ניסיון לפגוע במקצועיות של הוועדה וליצור אווירה ציבורית שתדחף אותה לכיוון לגמרי הפוך, שינקה את ידיהם של השוטרים.

עסאם מח'ול: בסופו של דבר ידיהם מגואלות בדמם של 13 אזרחים במדינת ישראל.

עסאם מח'ול: מה שלא תגיד, אתה יכול לעמוד על הראש, אבל זאת האמת ותמשיך להיות האמת .

עסאם מח'ול: בוועדת החקירה צריך לדון בהתנהגות המדינה כלפי אזרחיה.

עסאם מח'ול: לגבי ההתנהגות של האזרחים צריך לדון בבית משפט, לא בוועדת החקירה.

דוד אזולאי: תאפשרו לוועדת החקירה לעשות את עבודתה.

דוד אזולאי: לצערי הרב, האירועים האחרונים לא מאפשרים לעדים למסור את עדותם ללא מורא.

דוד אזולאי: אני קיבלתי מכתבים משוטרים שהם נתונים לאיומים בעקבות מסירת העדות שלהם.

דוד אזולאי: אני חושב שהמכנה המשותף של כולנו זה לאפשר לוועדת החקירה למלא את תפקידה.

דוד אזולאי: יחד עם זה, תסכים אתי שצריך לדאוג לשלומם של העדים.

עסאם מח'ול: את זה אמרתי, פתחתי בזה.

עסאם מח'ול: אבל זה עדיין לא מפלט מקביעת מה עומד על הפרק בגדול.

דוד אזולאי: תודה רבה.

דניאלה במברגר: בתחילת הדברים אני רוצה לומר שאני מתקוממת על כך שנהיה דיון האם כן לקיים ועדת חקירה או לא לקיים ועדת חקירה.

דניאלה במברגר: ועדת החקירה זה דבר מוחלט, זה קיים, זה צריך להיות אינטרס לא רק של אזרחים ערבים של מדינת ישראל אלא גם של כלל האזרחים, שחשובה להם איך נראית המדינה, וגם של המשטרה עצמה שנושא הגנה על זכויות אדם ואזרח הוא חלק מתפקידיה ויש לה הזדמנות גם למסור את עדותה ולהשמיע את קולה לגבי הדברים.

דניאלה במברגר: יחד עם זאת, אין ספק שהאירוע שהיה הוא אירוע חמור, זה אירוע שלא צריך לקרות בין כתלי בית המשפט, אבל אי-אפשר להתעלם מהתנאים שגרמו לאירוע הזה לקרות.

דניאלה במברגר: אחד הדברים שלא הוזכרו פה היום בדיונים זה נושא הצפיפות הבלתי נסבלת באולם.

דניאלה במברגר: אנשים מגיעים מהצפון, אין להם מקום לשבת.

דניאלה במברגר: אני לא מדברת על כך שהם גם משפחות שכולות והמצב שהם נמצאים בו, אבל בני אדם סתם כבני אדם, לא יתכן להגיע למצב כזה שלאנשים אפילו מקום ישיבה אין.

דניאלה במברגר: זה יוצר מערכת של לחצים.

דניאלה במברגר: גם בנושא ההגנה, אם אנשים פוטרו מתפקידם, כנראה שמשהו במערך השמירה היה כושל.

דניאלה במברגר: צריך לחשוב איך לעשות הפרדה קצת יותר גדולה בתוך אולם יותר גדול, להוסיף שמירה.

דניאלה במברגר: אנחנו פנינו אתמול מטעם האגודה לזכויות האזרח לשלושת השופטים המכובדים שיושבים בראש הוועדה והדגשנו שוב את הצורך בפומביות הדיון.

דניאלה במברגר: לא יתכן שהדיון יהיה בדלתיים סגורות בגלל שמערכת האבטחה כשלה ובגלל שלא חשבו לנכון איך לעשות את זה.

דניאלה במברגר: העיקרון של פומביות הדיון בוועדה כזאת עומד מעל לכל בעניין הזה, ולא צריך לקרות שבן-אדם ייפצע.

דניאלה במברגר: צריכים להיות אנשי אבטחה שיהיו אמונים על תפקידם.

דוד אזולאי: תודה רבה.

דוד אזולאי: חבר-הכנסת מיכאל קליינר, בבקשה.

מיכאל קליינר: נאמרו כאן דברים חמורים מאוד, ואני חושב שנאמרו כאן דברים לא נכונים.

מיכאל קליינר: הרי כל הדיון הזה התעורר בפעם הראשונה בוועדת הפנים ואז פוליטיקאים התערבו רק כאשר היתה הסתערות על שוטר.

מיכאל קליינר: כשמדברים על פומביות הדיון, אני חושב שזה תירוץ.

מיכאל קליינר: הרי כשזה משודר בטלוויזיה במעגל סגור זה לא פומבי?

מיכאל קליינר: נכון, יש רק בעיה אחת, אם הדיון הוא דרך טלוויזיה אי-אפשר להרביץ לשוטר.

מיכאל קליינר: אני רוצה לחזור על נקודה שהיא מאוד חשובה.

מיכאל קליינר: אומרים: הורה שכול, מבינים ללבו.

מיכאל קליינר: זו לא פעם ראשונה שהורים שכולים יושבים בדיונים בבית משפט או בדיונים של ועדת חקירה.

מיכאל קליינר: עובדה שבעבר זה לא קרה ועובדה שבוועדת החקירה הזו זה קרה פעמיים.

מיכאל קליינר: לכן מבחינה זו אני מבין את דברי השופט ארבל.

מיכאל קליינר: נכון, בעבר לא היתה בעיה שהורים שכולים יהודים יושבים בבית משפט עם אנשים חשודים ברצח.

מיכאל קליינר: הטענה נגד ועדת החקירה היא בגלל האווירה שנוצרת בתוך אולם בית המשפט.

מיכאל קליינר: זה יוצר לחץ וקשה בלחץ שנוצר לשאול שוטר למשל מה היתה האווירה לפני אותו אירוע.

מיכאל קליינר: מתחילים את החקירה מהרגע שהתחיל הירי, כאילו לפני הירי לא היה שום דבר.

מיכאל קליינר: דבר נוסף.

מיכאל קליינר: חברי הכנסת מגלים כאן היתממות עצומה.

מיכאל קליינר: למשל מנצלים את העובדה שאף אחד מאתנו לא קורא את העיתונות בשפה הערבית.

מיכאל קליינר: אני ראיתי את העיתון "אלתיחאד" למחרת האירוע שהיה.

מיכאל קליינר: היה שם גינוי על התקיפה?

מיכאל קליינר: לא.

מיכאל קליינר: היה שם: הנה האב השכול היכה את הרוצח של המשטרה הרוצחת, של המשטרה הפושעת.

עסאם מח'ול: זה לא חדשות אם נגיד שאתה מתסיס.

מיכאל קליינר: אני מציע להביא את העיתון עם הכותרת שבו, עם התמונה שבו, וזה לא העיתון היחידי.

מיכאל קליינר: לכן, כשנשאלת כאן השאלה לכל חברי הכנסת הערביים: האם תקבלו את התוצאות של ועדת החקירה, תהיינה אשר תהיינה - - -

עסאם מח'ול: מה זאת אומרת תהיינה אשר תהיינה?

עסאם מח'ול: אני דיברתי על הלחץ שאתה מנסה להפעיל כדי להטות את התוצאות.

מיכאל קליינר: הלחץ קורה בבית המשפט.

מיכאל קליינר: מספיק עם הצביעות הזו, חבר-הכנסת מח'ול.

מיכאל קליינר: אני משאיר לציבור לשפוט מה יקרה נניח בציבור היהודי אם המסקנות תמצאנה חן בעיניך, האם יהיו מהומות?

עסאם מח'ול: אתה תשפוט אותנו עכשיו מה יהיה אם?

עסאם מח'ול: גם על זה אתה מתחיל להסית, מה יהיה אם?

דוד אזולאי: חבר-הכנסת מח'ול, אנא ממך, אפשר לחבר-הכנסת קליינר לדבר.

עסאם מח'ול: יש גבול.

עסאם מח'ול: זו הסתה לשמה עכשיו.

דוד אזולאי: זו לא הסתה.

דוד אזולאי: אתה אמרת דברים קשים, גם לו מותר להגיד דברים קשים.

דוד אזולאי: תאפשר לו לסיים את דבריו.

מיכאל קליינר: אני משאיר לציבור לשפוט, אם מסקנות הוועדה תהיינה כאלה שתמצאנה חן בעיני חבר-הכנסת עסאם מח'ול, האם בציבור היהודי תהיינה מהומות?

מיכאל קליינר: ישרפו תחנות דלק?

מיכאל קליינר: יחסמו כבישים?

מיכאל קליינר: יבדקו תעודות זהות?

עסאם מח'ול: איזו שאלה זו?

עסאם מח'ול: איזה שטויות?

מיכאל קליינר: אם לעומת זאת תהיינה מסקנות שחבר-הכנסת עסאם מח'ול לא יאהב, מה תהיה לדעתו התגובה ברחוב הערבי?

דוד אזולאי: תודה רבה לכולם.

דוד אזולאי: אני מבקש לגשת לסיכום הדיון.

דוד אזולאי: קודם כל, אני רוצה להודות לכל אלה שנוכחים כאן והופיעו פה.

דוד אזולאי: אני חושב שטוב הם עשו שאמרו את הדברים, למרות שנשמעה ביקורת.

דוד אזולאי: אני מאוד מקווה שהביקורת שנשמעה כאן תילקח ביתר רצינות מהפעם הקודמת.

דוד אזולאי: הוועדה מביעה את צערה על הפגיעה בקצין שעשה מלאכתו נאמנה, מסר את עדותו והוכה בידי המשפחות.

דוד אזולאי: הוועדה מצרה על כך שהנהלת בתי המשפט לא התייחסה בצורה הראויה להמלצת ועדת הפנים מתאריך 21.2.2001 ואולי בכך היינו חוסכים את הפגיעה בקצין גיא שמסר את עדותו.

דוד אזולאי: הוועדה דורשת לא לחדש את הדיונים עד שנקבל דו"ח מפורט על כל האמצעים שננקטו לאחר ההתפרעות האחרונה כדי להגן על שלומם של העדים והשופטים.

עסאם מח'ול: מה זאת אומרת עשה את עבודתו נאמנה?

עסאם מח'ול: תן לוועדת החקירה לקבוע אם הוא עשה את עבודתו נאמנה.

נסים זאב: תוסיף סעיף, להפסיק את עבודת ועדת החקירה.

דוד אזולאי: אני לא יכול.

דוד אזולאי: אני מבקש להעמיד את הצעת ההחלטה הזאת להצבעה.

דוד אזולאי: מי בעד?

דוד אזולאי: מי נגד?

דוד אזולאי: ה צ ב ע ה בעד ההצעה – 3 נגד – 3

זאב בוים: שיתנו הצעה אחרת.

עסאם מח'ול: ההצעה האחרת קובעת שוועדת הפנים מצטערת על מה שהתרחש בבית המשפט.

עסאם מח'ול: היא קוראת לאפשר לקיים את עבודת הוועדה בצורה מסודרת וללא הפרעות.

עסאם מח'ול: ועדת הפנים מבקשת לדעת את המסקנות שהוציאה ועדת החקירה.

נסים זאב: זה לא עומד בסתירה.

עסאם מח'ול: זה עומד בסתירה לכל הקטעים שמתייחסים לשוטר עצמו ועשיית עבודתו נאמנה.

דוד אזולאי: חבר-הכנסת מח'ול, כל מה שאמרת מופיע בסיכום שלי.

עסאם מח'ול: תוריד את העניין שעשה עבודתו נאמנה.

דוד אזולאי: אני אקרא לך את הסיכום שלי.

דוד אזולאי: הוועדה מביעה את צערה על הפגיעה בקצין שמסר עדותו והוכה בידי המשפחות.

דוד אזולאי: זה מקובל?

עסאם מח'ול: הוועדה מביעה את צערה על ההתפרעות שהיתה בבית המשפט ביום זה וזה.

דוד אזולאי: אדם נפגע.

זאב בוים: היושב-ראש הוריד את המלים: עשה עבודתו נאמנה.

זאב בוים: שמסר עדותו, זה הכל.

דוד אזולאי: הוועדה מצרה על כך שהנהלת בתי המשפט לא התייחסה בצורה הראויה – יש לך בעיה עם זה?

עסאם מח'ול: אין לי בעיה עם זה.

דוד אזולאי: הוועדה דורשת לא לחדש את הדיונים עד שנקבל דיווח מפורט על כל האמצעים שנקטו – מה הבעיה?

עסאם מח'ול: בסדר.

דוד אזולאי: אם כן, ההחלטות התקבלו.

דוד אזולאי: תודה רבה.

חוסניה ג'בארה: כמו כן הוועדה צריכה לקרוא ולגנות כל אלה שקוראים לפירוק ועדת החקירה.

זאב בוים: אף אחד לא קרא לפירוק הוועדה.

דוד אזולאי: חברת-הכנסת חוסניה ג'בארה, ביקשו ממני, לא התייחסתי לזה.

דוד אזולאי: יכולתי להכניס את זה כסעיף, לא עשיתי את זה.

דוד אזולאי: תודה רבה.

דוד אזולאי: ישיבה זו נעולה.